Kese met klein klokke moet maar windmakerig wees | Netwerk24
Ape, bobbejane, gorillas en ander primate (onder wie die mens) van die manlike geslag kan nie albei hê nie: Dit is óf groot testikels en baie sperm, óf "spoggerige ornamente".
Die ontwikkeling van albei gebruik net te veel energie, luidens 'n verklaring van die Universiteit van Zürich.
Prof. Stefan Lüpold, verbonde aan dié universiteit se departement van evolusionêre biologie en omgewingstudies, en prof. Leigh Simmons en dr. Cyril Grueter van die Universiteit van Wes-Australië se Sentrum vir Evolusionêre Biologie, het ondersoek gedoen na hoe primate hul beperkte hulpbronne gebruik om sukses met voortplanting te behaal.
Mannetjies is veral oor een ding hoogs mededingend: Om voort te plant.
Om die beste kans te staan om voort te plant, belê manlike primate baie in verskillende seksuele eienskappe, soos om 'n groot lyf te hê, lang slagtande en vertonerige "seksuele ornamente" soos maanhare, baarde, swellings, groot penisse en kleurvolheid om teenstanders te intimideer en wyfies te verlei.
As hulle nie ander mannetjies van hul wyfie kan wegkeer nie, maak hulle op met hul spermtelling. Deur 'n ander se sperm met hul eie te verdring, maak hulle seker hul kanse om 'n wyfie te bevrug is beter. Maar om baie sperm te hê, is groot testikels nodig.
Die navorsers het 100 primaatspesies, wat die mens insluit, vergelyk. Alles in ag geneem, het hulle tot die slotsom gekom dat daar 'n belangrike kompromis aangegaan word: 'n Groter "ornament" gaan gepaard met kleiner testikels en dus minder sperm.
"In 'n neutedop, die mannetjies wat die grootse windmakers is, het die kleinste testikels," sê Lüpold.